Tobba Marinós hefur orð á sér fyrir að vera alltaf hress og láta ekkert buga sig , en hún hefur þurft að takast á við ýmsa erfiðleika , missti systur sína fyrir þremur árum og segir sorgina aldrei ganga yfir . Það skipti þó öllu máli að fjölskyldan sé samheldin og þar sé alltaf talað um hlutina á opinskáan hátt um leið og lögð sé áhersla á að geta gert grín að sjálfum sér . Tobba segir fjölskylduna vera eins og ítalska mafíufjölskyldu , þau borði saman að minnsta kosti einu sinni í viku , hún tali við báða foreldra sína í síma oft á dag . Og stundum viti hún ekki einu sinni hvort hún sé í sínum eigin fötum eða fötum af móður sinni . „ Ég er einmitt að horfa á fatahengið hérna , “ segir hún og hlær . „ Við mamma eigum eins úlpur og eins skó og það er bara happa og glappa hvort ég tek réttan fatnað þegar ég kem og fer . Kannski á eftir að klippa á naflastrenginn , ég veit það ekki , en þetta eru gríðarleg forréttindi . “ „ Mér finnst oft erfitt og niðurdrepandi þegar fólk lætur líta svo út að það sé aldrei neitt að . Allt á að lúkka svo geggjað vel . “ Tobba hefur haldið þeirri ímynd út á við að hún sé hressa stelpan og gleðigjafinn , er það hennar hlutverk innan fjölskyldunnar ? „ Nei , nei , “ segir hún og hlær aftur . „ Pabbi minn er svona líka . Foreldrar mínir eru alveg ótrúlega skemmtilegir og ég er alin upp við mikið líf og fjör og grín . Það hefur aldrei verið leiðinlegt heima hjá mér og ég er alin upp við það að reyna að hafa skemmtilegt í kringum okkur , að maður sé ekki skemmtilegur nema maður geti gert grín að sjálfum sér . Það sem ég sakna mest í þjóðfélaginu í dag er einlægni . Heima hjá mér segir maður frá því þegar manni líður illa og er ekkert að þykjast . Mér finnst oft erfitt og niðurdrepandi þegar fólk lætur líta svo út að það sé aldrei neitt að . Allt á að lúkka svo geggjað vel . Þegar ég missti systur mína og átti mína erfiðustu daga , veit ég stundum ekki hvernig ég dró andann , þá bakaði ég allan sólarhringinn . Og eftir því sem mér leið verr varð smjörkremið hærra og á endanum urðu þetta hálfgerðir skúlptúrar . Þetta var alveg galið , en þá var ég bara að reyna að hafa stjórn á einhverju , gera eitthvað sem ég réði við og gat klárað og það gekk upp . En ég viðurkenndi það alveg , þegar ég póstaði einhverri mynd á Facebook sagði ég bara „ nú er mjög erfitt , nú baka ég mikið “ í staðinn fyrir að fá einhver óeðlileg læk eða gleði út á þetta . Auðvitað gerum við þetta öll , við erum ekkert alltaf að segja öllum allt . Stundum segir maður bara að allt gangi vel , en mér finnst mikilvægt að geta líka sagt „ nei , veistu , það gengur bara ekki vel núna “ . “